《水涨平后散步登北城作二章 其一》
清代·姚燮

裹云坐清昼，压水眠黄昏。素壁不留滓，今有新苔痕。

暄暄渐生日，稍稍堪出门。漉漉江湖泥，烂烂胶巷村。

饥乌识人饿，不来屋角翻。下投落叶堆，乱啄枯木根。

似感翼尚完，劳据仍天恩。民生有转机，未妨乞食存。

八月御重裌，于理当已温。何以风略吹，悚然凉心魂。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。